Návrh

stanoviska vlády Slovenskej republiky k programu a k navrhovaným záverom 90. zasadnutia Generálnej konferencie Medzinárodnej organizácie práce v dňoch 3. júna 2002 - 20. júna 2002 v Ženeve

	Slovenská republika ako členský štát MOP prispieva doterajšími aktivitami k rozvíjaniu a zlepšovaniu kultúry pracovných a sociálnych vzťahov.
	Programové vyhlásenie vlády SR, ako aj prijaté a pripravované právne úpravy v oblasti pracovných a sociálnych vzťahov dávajú rámec aj na postup delegácie SR na 90. zasadnutí konferencie.
	
Ak ide o prvý bod programu zasadnutia konferencie, správa predsedu Správnej rady MÚP a generálneho riaditeľa MÚP sa bude týkať programu a realizácie činností MOP v predchádzajúcom období. Členovia (členské štáty) MOP dostanú vopred písomnú správu generálneho riaditeľa MÚP a budú sa môcť k nej vyjadriť vo všeobecnej rozprave. Slovenská republika ako členský štát MOP si riadne plní záväzky vyplývajúce z Ústavy MOP, z dohovorov MOP, ktorými je viazaná, i z ďalších vnútorných úprav MOP. K tomuto bodu programu konferencie sa okrem iného vyjadrí vo všeobecnej rozprave minister práce, sociálnych vecí a rodiny SR p. Peter Magvaši. Pokiaľ ide o Deklaráciu o základných zásadách a právach pri práci a jej následné opatrenia Slovenská republika je viazaná všetkými ôsmimi dohovormi MOP, ktoré sa vzťahujú k základným zásadám a právam pri práci a túto skutočnosť vyzdvihne vo svojom prejave aj minister práce, sociálnych vecí a rodiny SR p. Peter Magvaši.
	
V druhom bode zasadnutia konferencie sa bude prerokúvať program, rozpočet a finančné otázky MOP. Slovenská republika riadne a včas splnila svoje finančné záväzky voči MOP v predchádzajúcich rokoch a uhradila svoj finančný príspevok do rozpočtu MOP na rok 2002 vo výške 160 292 CHF. Uvedený členský príspevok Slovenskej republiky na rok 2002 sa uhradil Medzinárodnému úradu práce 20. decembra 2001. Na zasadnutí Správnej rady Medzinárodného úradu práce (marec 2002) vo výbore pre program, rozpočet a finančné otázky presadzoval poverený zástupca Slovenskej republiky (PhDr. Milan Májek) v správnej rade navýšenie finančných prostriedkov pre odbornú spoluprácu pre krajiny strednej a východnej Európy a rada sa stotožnila s argumentáciou zástupcu Slovenskej republiky v správnej rade a súhlasila s navýšením finančných prostriedkov na tento účel. Vláda SR súhlasí, aby takéto navýšenie finančných prostriedkov na odbornú spoluprácu pre krajiny strednej a východnej Európy sa schválilo aj konferenciou a pre určeného vládneho zástupca presadzovať postup smerujúci k schváleniu týchto finančných prostriedkov.
Stálym a tretím bodom každoročného zasadnutia konferencie je prerokúvanie správ o aplikácii dohovorov a odporúčaní MOP, ktoré dodali na základe výzvy Správnej rady MÚP jednotlivé členské štáty o plnení a dodržiavaní tých dohovorov a odporúčaní MOP, ktoré sú obsiahnuté v správe výboru expertov o aplikácii dohovorov a odporúčaní MOP (International Labour Conference, 90th Session 2002, Report III, Part 1A, Report of the Committee of Experts on the Application of Conventions and Recommendations – articles 19, 22 and 35 ILO Constitution) a v správe o práci v prístavoch (International Labour Conference, 90th Session 2002, Report III, Part 1B – Information and reports on the application of Conventions and Recommendations, General Survey of the reports on the application of Convention and Recommendation concerning Dock Work – No. 137 and No. 145 z roku 1973. Slovenská republika neratifikovala Dohovor MOP o práci v prístavoch č. 137 z roku 1973.  
	Z hľadiska aplikácie Dohovoru MOP o slobode združovania a ochrane práva organizovať sa č. 87 z roku 1948 a Dohovoru MOP o použití zásad práva na organizovanie sa a o kolektívnom vyjednávaní č. 98 z roku 1949  (Slovenská republika je týmito dohovormi viazaná) Odborové združenie železničiarov podalo Medzinárodnému úradu práce do Ženevy dve sťažnosti týkajúce sa otázok obmedzovania výkonu práva na štrajk. Vláda SR na predmetné sťažnosti reagovala svojím vyhlásením (uznesenie vlády SR č. 422 zo dňa 16. mája 2001) a komentárom (uznesenie vlády SR č. 72 z 23. januára 2002), ako aj a novelizáciou zákona o kolektívnom vyjednávaní (zákon č. 209/2001 Z. z.), čo s uspokojením konštatoval výbor pre slobodu združovania Medzinárodného úradu práce a výbor o aplikácii dohovorov a odporúčaní MOP. V prípade potreby vládny zástupca vo výbore pre aplikáciu dohovorov a odporúčaní MOP bude presadzovať závery vyplývajúce z uvedených uznesení vlády SR.

Štvrtým bodom programu zasadnutia konferencie je Podpora družstiev (druhá rozprava) s cieľom prijať Odporúčanie Medzinárodnej organizácie práce o podpore družstiev. Vláda SR vníma družstvá ako prostriedok pre ich členov na dosiahnutie hospodárskych a sociálnych cieľov. Družstva tiež vykonávajú mnoho pri vytváraní pracovných miest pre mladých ľudí, znevýhodnených skupín a zdravotne postihnutých osôb. Právna úprava o družstvách je v Slovenskej republike upravená v Obchodnom zákonníku a v ďalších právnych predpisoch. V záujme prehĺbenia postavenia družstiev a ich konkurovaniu iným formám podnikateľských organizácií, ako aj pri vytváraní nevyhnutnej infraštruktúry a dostupných služieb družstvami v oblastiach, v ktorých ani štát a ani iné podnikateľské subjekty by nepodnikali, vláda SR podporuje prijatie novej medzinárodnej normy MOP pre oblasť podpory družstiev. 

Piatym bodom programu konferencie je Registrácia a oznamovanie pracovných úrazov a chorôb z povolania, vrátane možnej revízie zoznamu chorôb z povolania, Príloha č. 1 k Dohovoru MOP o dávkach pri pracovných úrazoch č. 121 z roku 1964 (Slovenská republika dohovor neratifikovala) a mechanizmu pre budúcu aktualizáciu chorôb z povolania. V Slovenskej republike platí vyhláška Slovenského úradu bezpečnosti práce a Slovenského banského úradu č. 111/1975 Zb. o evidencii a registrácii pracovných úrazov a o hlásení prevádzkových nehôd (havárií) a porúch technických zariadení v znení vyhlášky č. 483/1990 Zb. Pripravuje sa novelizácia tejto právnej úpravy. Vláda SR podporuje prijatie dokumentov MOP k tejto problematike za účelom zlepšenia registrácie pracovných úrazov a chorôb z povolania s cieľom znížiť výskyt pracovných úrazov a chorôb z povolania a spoľahlivo zisťovať ich príčiny a prijať opatrenia na zamedzenia takýchto udalostí.

	Šiestym bodom programu konferencie je Neformálna ekonomika (Neoficiálna ekonomika – ekonomika nezachovávajúca si potrebné zásady, pravidlá, formy a predpisy – ekonomika nevykonávaná v súlade s bežnými formami alebo postupmi) – všeobecná rozprava. 	Neformálna ekonomika sa rozšírila s neočakávanou rýchlosťou vo svete. V rozvojových krajinách programy štrukturálnych zmien, hospodárske reformy a demografický rast sa skrývajú za týmto rozšírením. V rozvojových krajinách sa to podporuje používaním nákladovej účinnej stratégie, ako čiastkovými zdrojmi a uzavieraním čiastkových zmlúv. Globalizácia zredukovala dôležitosť národných hraníc pri hľadaní lacnejšej a pružnej práce. Je preto rozhodujúce pre MOP, vlády a sociálnych partnerov pracovať spoločne, aby sa ovládol nepriaznivý účinok tohto procesu. V kontexte všeobecnej rozpravy, konferencia bude mať k dispozícií Správu – Dôstojná práca a neformálna ekonomika – Report VI, International Labour Conference, 90th Session, 2002, ktorá objasňuje pojmy neformálny sektor, neformálna ekonomika a neformálne zamestnanie. Vláda Slovenskej republiky vyjadruje súhlas, že touto vážnou problematikou sa bude zaoberať konferencia a navrhne možné riešenia a opatrenia, ktoré sa budú môcť aplikovať aj v podmienkach Slovenskej republiky. S naznačenými problémami sa stretávame aj v Slovenskej republike, kde máme problémy okrem iného napr. s nezákonnou prácou (práca na čierno), a preto sa pripravuje právna úprava na zamedzenie takýmto negatívnym javom a skutočnostiam i ďalšie opatrenia. K naznačeným problémom zaujme stanovisko v rozprave vládny zástupca SR v určenom výbore.

Siedmym bodom programu rokovania konferencie je stiahnutie zastaralých (neaktuálnych) odporúčaní MOP, ktoré boli prijaté v prvej polovici minulého storočia a stratili svoju aktuálnosť a sú prekonané spoločenským vývojom vo svete vzhľadom na predmet svojej úpravy. Predmetné odporúčania v súlade s Rokovacím poriadkom konferencie sa navrhujú stiahnuť a vláda Slovenskej republiky vyjadruje s takýmto postupom súhlas.